As dat Radio upkamen weer und dor 's middags dat "Nauener Zeitzeichen" dörgäven wurr (dat gung mit 'n paarmal "tüt" un eenmal "tüüüt", denn was 't genau een Ühr), stell' Riepe erst sien Taschenklock na dit Teeken un dorna denn de Mainhafer Toornklock, bloot dat he de fief Minüten vörgahn leet vör de "amtliche" Tied. Wi nömen dat denn woll "MTZ" off "Marienhafer Turmuhr-Zeit".
Uhrpuster Riepe hett düchtig lacht, as he dat gewahr worrn is. Man sien Toornklock hett he ook wiederhenn um Middernacht upwunnen. Mennigeen, de so tägen half een mit de letzte Zug van Emden kamen weer, hett sück neet an de Toorn langs troot un is leewer anner Kant umto na Huus hen gahn, - wägen de "Spöök" in de Toorn.